## Ruth Merino informa que el servici d’atenció presencial de la renda es prestarà de manera ampliada en 68 municipis de la Comunitat Valenciana

*** El servici està disponible fins a l’1 de juliol i el termini per a sol·licitar cita prèvia estarà obert del 29 de maig al 28 de juny
* Es prestarà en les respectives seus de l’ATV en les capitals de província, en 62 oficines liquidadores i també en els municipis d’Ademuz, Ayora i Chiva**

La consellera d’Hisenda, Economia i Administració Pública, Ruth Merino, ha informat que l’atenció presencial per a atendre i ajudar els ciutadans en la campanya de la renda es prestarà des de 68 municipis de la Comunitat Valenciana.

Esta ampliació, ha continuat, “ens permetrà acostar este servici a més ciutadans, garantint que tot contribuent que així ho vulga puga rebre assistència tècnica i resoldre els seus dubtes en relació amb la seua declaració de la renda de manera gratuïta”.

La responsable de les finances valencianes ha fet estes declaracions durant la presentació a València de la campanya presencial de la Renda 2023, en la qual ha estat acompanyada pel secretari autonòmic d’Hisenda i Finançament, Eusebio Monzó; la directora general de l’Agència Tributària Valenciana (ATV), Sonia Díaz; la directora general de Tributs, Inmaculada Domínguez, i pel delegat especial de l’Agència Estatal d’Administració Tributària (AEAT) a la Comunitat Valenciana, Manuel Cabrera.

Posteriorment, la consellera ha visitat la seu de l’ATV a València per a conéixer de primera mà el lloc on es prestarà el servici i ha agraït el treball als funcionaris que atendran la ciutadania.

Des d’este dilluns la ciutadania pot presentar de manera presencial la seua declaració de la renda amb l’assistència personal especialitzat. Per a fer-ho, l’ATV, en col·laboració l’Agència Estatal (AEAT), presta el servici ‘Més Prop de tu’ d’atenció presencial, gratuïta i personalitzada amb el qual la Generalitat assistirà i ajudarà els contribuents valencians a elaborar la seua declaració de la Renda 2023.

**Ampliació dels punts d’atenció**

Este servici d’assistència presencial es prestarà en la seu de l’ATV a València (carrer Gregorio Gea, 14) i en les seues dos delegacions d’Alacant (carrer Churruca, 15) i de Castelló de la Plana (plaça Tetuan, 38); les 62 oficines liquidadores de districte hipotecari i altres tres punts d’atenció a Ademuz, Ayora i Chiva.

Cal recordar que les oficines liquidadores tenen atribuïdes funcions de gestió i liquidació dels impostos sobre successions i donacions i sobre transmissions patrimonials i actes jurídics documentats, per la qual cosa compten amb personal especialitzat en matèria tributària i els mitjans necessaris per a prestar este servici. D’esta manera, està assegurada la professionalització de l’atenció tributària i suposarà també una millora qualitativa en l’eficiència administrativa de la campanya de la renda.

Per a rebre atenció presencial, es pot sol·licitar cita prèvia des del 29 de maig fins al 28 de juny, a través de la pàgina web de l’AEAT, emprant l’*app* Agència Tributària, en els números 91 535 73 26 i 901 12 12 24 (servici automàtic les 24 hores), o de dilluns a divendres, de 9:00 hores a 19:00 hores, en el 91 553 00 71 i 901 22 33 44 (atenció personalitzada).

Així mateix, cal recordar les noves deduccions autonòmiques relacionades amb la pràctica esportiva, salut bucodental, vidres graduats, salut mental o malalties rares, que tenen efectes retroactius des de l’1 de gener de 2023 (per tant, aplicables a la Renda de 2023) i seran acumulables entre si.

Enguany es preveu la presentació de 2.636.858 declaracions en la Comunitat, un 1,3 % més de les quals s’espera que 1.667.198, un 63 %, donen dret a devolució per un import global estimat de 1.197 milions d’euros.

**Atenció telefònica**

Així mateix, amb anterioritat a la prestació del servici presencial, l’ATV va oferir fins al 31 de maig el canal d’atenció telefònica per a assistir de manera personalitzada a la ciutadania en l’elaboració de la declaració de la Renda 2023.

El servici d’atenció telefònica ‘Li telefonem’, prestat per l’Agència Tributària Valenciana (ATV) en col·laboració amb l’Agència Tributària estatal (AEAT), ha atés des del passat 7 de maig en què es va posar en marxa un total de 9.980 persones i s’han presentat 7.843 declaracions de la renda per part del personal de l’ATV.

Es tracta d’una assistència personalitzada a través de la qual, personal de l’equip tributari valencià ha ajudat els ciutadans valencians a resoldre els seus dubtes, així com a assistir en l’ompliment i presentació de la declaració de la renda de manera telefònica.

El personal de l’ATV passarà a prestar a partir d’este dilluns el servici d’atenció presencial mentres que personal de l’AEAT continuarà prestant el servici d’atenció telefònica durant tot el mes de juny.

Fecha: 03/06/2024